J. Mikolaj, podpredseda vlády a minister školstva SR: (2009-06-24):
Pokiaľ ide o to, že návrh zákona, ktorý sme pripravovali a vy viete, že to po prvýkrát, keď sa vôbec takýto zákon o pedagógoch v Národnej rade schváli historicky, že tento zákon nemotivuje, pretože priamo v zákone nie sú  natvrdo uvedené výšky platov za rok, za dva, za tri, za štyri a tak, ako to vy navrhujete. Ale veď, ak si zoberiete samotnú dikciu zákona, tak zistíte, že po prvýkrát v histórii je automaticky nárokovateľná zložka za to, že pedagóg sa vzdeláva. Automaticky bez toho, že by o tom niekto subjektívne rozhodoval, má nárok na kreditový príplatok a ten je presne v zákone definovaný, že po aspoň v tej stručnej forme, že po koľkých kreditoch, aký príplatok je. Samozrejme, že je vyhláška, ktorá presne definuje, koľko kreditov za čo, pretože sa navrhuje aj to, že zákon je buď podrobný a na druhej strane sa povie, že by tam malo byť detailov ešte viac. Čiže naopak, zákon je motivačný, pretože po prvýkrát je naviazané odmeňovanie pracovníkov za ich kvalitu, za ich osobnostný rast, čo je nesmierne, nesmierne dôležité. Treba povedať aj to, že ten zákon nie je nástrojom na plošné zvyšovanie platov, zvlášť v terajšej situácii, čiže zákon musí byť reálny. Musí byť postavený na tom, čo je reálne. Hovoríte, pán poslanec Fronc, že ten zákon bude podobný ako školský zákon, že vysvedčenia a tak ďalej, ale vysvedčenia, to je vo vyhláške, to nie je vec zákona. V zákone bolo presne definované, ako vysvedčenie vyzerať môže, boli všetky tri varianty, aj slovné, aj klasifikačné, aj kombinácia slovného a klasifikačného. Osobne som  kvôli vyhláške zvolal jeden odborný seminár, kde prišli všetci tí, ktorí publikujú v týchto veciach. Vznikla dohoda, ktorá hovorí, že si naozaj na prvom stupni môžu vybrať, či bude slovné, alebo či bude klasifikačné. Je to na školách. Dokonca sme zriadili elektronickú formu vysvedčení, ktorá takisto od septembra bude môcť byť možná, je dobrovoľná, je zadarmo, učitelia alebo riaditelia sa rozhodnú, ako chcú. Gestorský výbor. Ja súhlasím, že aj sa patrí, aj vždy chodím, ale zas je korektné, aby sa dohodol termín. Vy viete, že ste nemali predsedu, pretože pán Devínsky odstúpil, termín bol pánom Szigetim bez konzultácie so mnou ustanovený. Bol som na porade ministrov v zahraniční, čo viete, že takisto patrí mne. Čiže nie je to moja chyba, že ste si termín dali len tak, ako vám pasuje, lebo takisto ja mám svoje záväzky aj v zahraničí, na ktoré chodiť samozrejme, že treba. Bolo mi ľúto, že nemôžem prísť do tohto výboru. Počet kreditov. Je vyhláška, smernica je hotová, je navrhnutá a bude platiť s účinnosťou zákona, kde sa budú jednotlivé postupy ku kreditom  presne definovať. O tých registroch zamestnancov sme sa už bavili, diskutovali sme a zhodou okolností  na porade ministrov, ktorá bola v Nórsku, presne tento problém tam bol definovaný, dokonca sa hovorí o určitých spoločných registroch v rámci celej Európskej únie tak, aby bol definovaný význam registrov z hľadiska zjednodušenia toku informácií. Viete, že dnes máme 39 štatistických výkazov. My chceme jeden, jeden jediný. Pokiaľ ide o vaše pozmeňujúce návrhy zo spoločnej správy, výbor zaujal stanovisko, budeme postupovať v súlade s tým stanoviskom. Ešte raz hovorím, tento zákon nie je na presadzovanie plošného zvyšovania platov. To, čo sa tu navrhuje, platy zvyšuje, alebo odmeňovanie zamestnancov rieši iný zákon, je to zákon č. 553/2003 Z. z., ktorý každoročne definuje, aké sú platy vo verejnej službe.  Rok od roka. Pokiaľ ide o pani  poslankyňu Rosovú. Vy, naopak, hovoríte, že treba, aby zákon bol ešte podrobnejší, čo je v rozpore s tým, čo hovorili niektorí iní páni poslanci. (Ruch v sále.) Hovoríte, že atribút verejného činiteľa...